THG คาดธุรกิจปีนี้ฟื้น รับวัคซีนต้าน “โควิด-19” หนุนเศรษกิจสดใส-ลุยขยายฐานลูกค้าเพิ่ม
THG คาดธุรกิจปีนี้ฟื้น รับวัคซีนต้าน "โควิด-19" หนุนเศรษกิจสดใส-ลุยขยายฐานลูกค้าเพิ่ม พร้อมเดินหน้าหาพันธมิตรใหม่ๆเสริมแกร่งกิจการ
24 ก.พ. 2564

นายแพทย์ธนาธิป ศุภประดิษฐ์ รองประธานกรรมการและประธานเจ้าหน้าที่บริหาร บริษัท ธนบุรี เฮลท์แคร์ กรุ๊ป จำกัด (มหาชน) หรือ THG เปิดเผยว่า แนวโน้มของ THG ในปี 2564 คาดว่าธุรกิจจะทยอยฟื้นตัวขึ้นเป็นลำดับ ตามสภาพเศรษฐกิจโดยรวม โดยเชื่อว่าหากวัคซีนโควิด-19 สามารถเข้าถึงคนจำนวนมากได้ก็จะช่วยสร้างความมั่นใจและช่วยให้เศรษฐกิจฟื้นตัว และมีโอกาสเป็นปัจจัยบวกหากคนไข้ต่างประเทศเริ่มกลับเข้ามารักษาในประเทศไทย ซึ่งบริษัทมุ่งเพิ่มรายได้ด้วยการนำเสนอบริการที่ตรงความต้องการ ขยายฐานผู้ใช้บริการ รวมถึงหาพันธมิตรเสริมสร้างความแข็งแกร่ง
ขณะที่ภาพรวมผลการดำเนินงานทั้งปี 2563 ยังอยู่ในช่วงการฟื้นตัว โดยมีรายได้รวม 7,315 ล้านบาท และกำไรสุทธิส่วนที่เป็นของบริษัทใหญ่ 62 ล้านบาท ส่วนไตรมาส 4/63 ผลการดำเนินงานฟื้นตัวอย่างต่อเนื่อง จากช่วงครึ่งปีแรกที่ได้รับผลกระทบจากการแพร่ระบาดของโรคโควิด-19 โดยมีรายได้รวม 1,882 ล้านบาท และกำไรสุทธิส่วนของบริษัทใหญ่ 30 ล้านบาท
ทั้งนี้ จากภาพรวมเศรษฐกิจที่อยู่ในช่วงชะลอตัวจากผลกระทบของโรคระบาด และการแพร่ระบาดระลอกใหม่ในประเทศไทยที่เริ่มเกิดขึ้นตั้งแต่ช่วงกลางเดือน ธ.ค.ที่ผ่านมา THG เน้นการปรับตัวเพื่อรับมือกับผลกระทบจากการเปลี่ยนแปลงของสถานการณ์ต่างๆ ที่เกิดขึ้นอย่างรวดเร็ว ทั้งการควบคุมต้นทุนและบริหารจัดการค่าใช้จ่ายต่างๆ ให้มีประสิทธิภาพและสอดคล้องกับทิศทางการเติบโตของธุรกิจ การพัฒนาและนำเสนอบริการเพื่อตอบสนองความต้องการของคนไข้ได้ดียิ่งขึ้น การให้ความสำคัญกับการดูแลบุคลากร เตรียมอุปกรณ์และเวชภัณฑ์ รวมถึงดูแลมาตรการด้านสุขอนามัย เพื่อสร้างความมั่นใจแก่ผู้มาใช้บริการในโรงพยาบาล
สำหรับโรงพยาบาลธนบุรี เป็นโรงพยาบาลหลักระดับตติยภูมิ (Tertiary care) ที่มีความสามารถรักษาโรคที่มีความซับซ้อน ถือว่าได้รับผลกระทบน้อยกว่าโรงพยาบาลระดับทุติยภูมิ (Secondary care) โดยยังคงมีคนไข้เข้าใช้บริการอย่างต่อเนื่อง ส่วนโรงพยาบาลธนบุรี บำรุงเมือง มีคนไข้ต่างชาติลดลง แต่ยังมีคนไข้จาก Alternative Hospital Quarantine ทดแทนได้บางส่วน และเร่งขยายฐานคนไข้ในประเทศ ขณะที่โรงพยาบาลอื่นๆ ในเครือ THG เริ่มมีปริมาณคนไข้เพิ่มขึ้น รวมถึง Ar Yu International Hospital ในเมียนมา ที่เปิดให้บริการตามปกติและมีผู้ใช้บริการอย่างต่อเนื่อง